tartuNLP/wikipedia-smugri-20251201 huggingface dataset:
Leila Kostiainen

Leila Kostiainen (s. 1950) on suomalainen järjestövaikuttaja ja ammattiyhdistysjohtaja. Kostiainen työskenteli STTK:n pääsihteerinä vuodesta 2007 lähtien. Kostiainen on toiminut vuodesta 2017 lähtien lainsäädännön arviointineuvoston puheenjohtajana.
Kostiainen aloitti työuransa fysioterapeuttina. Samalla hän kiinnostui ammattiyhdistystoiminnasta ja nousi 28-vuotiaana ammattiliittonsa puheenjohtajaksi. Vuonna 1982 Kostiainen oli mukana perustamassa ammattiliitto Tehyä jonka palveluksessa hän toimi pitkään. Ammattiyhdistystoiminnan myötä Kostiainen ryhtyi lukemaan oikeustieteitä. 36-vuotiaana hän valmistui varanotaariksi ja oikeustieteiden kandidaatiksi 42-vuotiaana. Vuonna 2000 Kositianen valittiin STTK:n työmarkkinayksikön johtajaksi. Kostiainen on toiminut Sinikka Mönkäreen valtiosihteerinä vuonna 2005 ja Tuula Haataisen valtiosihteerinä 2005-2007.
Timo Reina

Timo Reina on suomalainen virkamies ja poliittinen taustavaikuttaja. Reina toimii Kuntaliiton varatoimitusjohtajana.
Vuosina 2003–2006 Reina työskenteli alue- ja kuntaministeri Hannes Mannisen erityisavustajana, hallinto- ja kuntaministeri Mari Kiviniemen valtiosihteerinä 2007–2009 sekä vuosina 2022-2024 valtiovarainministeri Annika Saarikon valtiosihteerinä. 
Vuosina 2012–2016 Reina toimi Hämeen maakuntajohtajana. Tätä ennen hän työskenteli Asumisen rahoitus- ja kehittämiskeskuksen hallintojohtajana. Vuonna 2016 Reina valittiin Kuntaliiton varatoimitusjohtajaksi.
Reina on naimisissa Kallion kirkkoherra Riikka Reinan kanssa. Reina on koulutukseltaan varatuomari ja oikeustieteen maisteri. Kunnallisia luottamustehtäviä Reina on hoitanut Petäjävedellä ja Järvenpäässä, jossa hän asuu. Timo Reina on taustaltaan keskustalainen.
Charles Rogier

Charles Rogier (1800–1885) oli belgialainen valtiomies. Hän osallistui vuoden 1830 vallankumoukseen ja tuli väliaikaisen hallituksen jäseneksi. Hän oli vuosina 1831–1832 ja 1834–1840 Antwerpenin kuvernöörinä, 1832–1834 sisäasiainministerinä, 1840–1841 yleisten töiden ministerinä, 1847–1852 ja 1857–1868 pääministerinä ja samalla sisäasiain- tai ulkoasiainministerinä. Hän oli poliittisilta näkemyksiltään liberaali. Hän edisti vapaakauppajärjestelmän saattamista voimaan ja Antwerpenin linnoittamista. Brysselissä on Rogierin muistopatsas.
Sarvikiisla

Sarvikiisla ("Cerorhinca monocerata") on ruokkeihin kuuluva lintulaji. Lajia tavataan pohjoisen Tyynenmeren rannikoilta ja ulapoilta.
Koko ja ulkonäkö.
Sarvikiisla kasvaa 32–39 cm pitkäksi. Sukupuolet muistuttavat toisiaan ulkonäöltään. Ruumiinrakenteeltaan laji on tukeva. Sarvikiislan pää, selkä ja siivet ovat harmahtavan mustat. Sen rinta on harmaa ja vatsa valkoinen. Lisääntymisaikana silmäkulmissa ja nokan tyvessä on pitkä valkoinen höyhentupsu. Linnun tukevan kellanoranssin nokan tyvessä on vaalea uloke, joka on suurimmillaan lisääntymisaikana.
Levinneisyys ja elintavat.
Sarvikiisla pesii Alaskasta Kaliforniaan ja Kuriileilta Japaniin ja Etelä-Koreaan ulottuvalla alueella. Talvehtimisalueita ovat Kalifornia, Etelä-Korea, Japani ja Kiinan rannikko. Laji elää niin rannikon saaristossa kuin kauempana ulapallakin. Sarvikiisla on taitava sukeltaja ja syö erityisesti kaloja, mutta myös pieniä mustekaloja ja äyriäisiä. Sarvikiislan lisääntymiskausi on maaliskuusta kesäkuulle. Se pesii saarissa jopa sadantuhannen linnun kolonioina. Laji kaivaa käytävän, jonne naaras munii yhden valkoisen munan.
Rohde

Rohde on muun muassa seuraavien henkilöiden sukunimi:
Pyhän Sylvesterin ritarikunta

Pyhän Syvlesterin ritarikunta () on Pyhän istuimen jakama ritarikunta, joka perustettiin vuonna 1905, kun se erotettiin kultaisen kannuksen ritarikunnasta paavi Pius X:n käskyllä.
Alkujaan sillä palkittiin sellaisia katolilaisia henkilöitä, jotka olivat ansioituneet kirkon arkisten asioiden hoidossa. Sillä palkittiin myös sellaisia virkamiehiä, taiteilijoita, tutkijoita ja muita ammattilaisia, joiden palvelus oli hyödyttänyt katolista kirkkoa. Nykyään saajan ei enää tarvitse olla katolilainen, ja kunnianosoitusta voidaan jakaa myös naisille.
Kunniamerkkiä jaetaan neljässä luokassa:
Tapparan SM-sarjakausi 1964–1965

Tapparan kausi 1964–1965 oli ehkäpä huonoimpia, mitä seura on historiansa aikana nähnyt, sillä hallitseva Suomen mestari sijoittui sarjassa viimeiseksi ja täten putosi alemmalle sarjatasolle. Kauden vaikeaksi teki se, että Tapparan luottopelaajat Esko Luostarinen ja Seppo Liitsola siirtyivät muihin tehtäviin, ja kauden aikana useampi pelaaja oli loukkaantunut ja pelikiellossa. Tappara sai 18 pelistä ainoastaan 4 voittoa ja pisteitä 9. Tämä sijoitti Tapparan viimeiselle sijalle, sillä toisiksi viimeisenä olevalla HJK:lla oli 4 pistettä enemmän.
Sarjataulukko.
Lähde: 
Tapparan ottelut.
1. SaiPa–Tappara (6-5)
2. Tappara–Karhut (2-4)
3. Tappara–Lukko (5-4)
4. Tappara–HIFK (4-4)
5. Tappara–Ilves (3-4)
6. RU-38–Tappara (3-0)
7. TPS–Tappara (4-1)
8. HJK–Tappara (4-2)
9. TK-V–Tappara (2-5)
10. Tappara–TK-V (1-2)
11. Tappara–TPS (6-3)
12. Lukko–Tappara (2-3)
13. Tappara–HJK (2-5)
14. Tappara–RU-38 (2-4)
15. Ilves–Tappara (5-3)
16. HIFK–Tappara (2-0)
17. Tappara–SaiPa (4-7)
18. Karhut–Tappara (2-1)
Muutto Hakametsän jäähalliin.
Suomen ensimmäinen jäähalli saatiin valmiiksi 1965 tammikuussa ja ensimmäinen peli pelattiin tammikuun viimeisenä päivänä. Vastakkain tässä historiallisessa pelissä oli Tapparan paikallisvastustaja Tampereen Ilves. Peli oli tiukka, mutta loppujen lopuksi Ilves voitti Tapparan lukemin 5-3. Tästä alkoi suomalaisessa jääkiekossa uusi aikakausi, kun kaikki joukkueet alkoivat siirtyä jäähalleihin ja suomalainen jääkiekko otti askeleen lähemmäksi ammattilaisuutta.
Färsaaret Eurovision laulukilpailussa

Färsaaret ei ole osallistunut kertaakaan Eurovision laulukilpailuun, mutta Färsaarten yleisradioyhtiö Kringvarp Føroya (KvF) aikoo hakea EBU:n jäsenyyttä vuonna 2023. Jäsenyys mahdollistaisi Färsaarten osallistumisen tuleviin Eurovision laulukilpailuihin. Färsaaret on aikaisemmin hakenut jäsenyyttä vuonna 2010, jolloin hakemus kuitenkin hylättiin. Kun KvF:n entinen toimitusjohtaja Dia Midjord kuitenkin vuosia myöhemmin tutki asiaa hän huomasi, ettei itsenäisyys ole edellytys jäsenyyteen. Keskustelut ovat kuitenkin olleet lakkautettuna vuodesta 2018. Vuonna 2023 KvF laittoi asian takaisin käsittelyyn, kun färsaarelainen artisti Reiley voitti Dansk Melodi Grand Prix 2023 -laulukilpailun ja edusti Tanskaa vuoden 2023 Eurovision laulukilpailussa.
Hampuri-Finkenwerderin lentoasema

Hampuri-Finkenwerderin lentoasema on Airbusin omistama lentokenttä ja lentokonetehdasalue Finkenwerderin alueella Hampurissa, Saksassa. Kentälle ei ole kaupallisia lentoja, vaan sitä käytetään lentokoneiden testaamiseen ja niiden osien kuljettamiseen. Airbusin tehtaassa kokoonpannaan A320 -sarjan lentokoneita, jonka lisäksi tehdas valmistaa rungon osia A330 ja A350 -sarjojen koneisiin.
Ilse Lehiste

Ilse Lehiste (31. tammikuuta 1922 Tallinna, Viro – 25. joulukuuta 2010 Columbus, Ohio, Yhdysvallat) oli virolais-amerikkalainen foneetikko ja kielitieteilijä.
Lehiste syntyi Tallinnassa, missä kävi myös koulunsa. Vuonna 1942 hän aloitti opinnot Tarton yliopiston filosofisessa tiedekunnassa, ja 1944 hän muutti neuvostomiehitystä pakoon Saksaan, missä pakolaisleireillä asuessaan teki Hampurin yliopistoon englantilaisesta prerafaeliittikirjailijasta William Morrisista ensimmäisen väitöskirjansa. Toisen maailmansodan jälkeen vuonna 1949 hän muutti Yhdysvaltoihin, aluksi Washingtonin osavaltioon pikkukaupunkiin Seattlesta etelään, minkä jälkeen omienkin sanojensa mukaan asui ”ympäri Yhdysvaltoja”.
Toisen tohtorintutkintonsa Lehiste teki vuonna 1959 Michiganin yliopistoon kielitieteen oppiaineeseen aiheenaan akustinen fonetiikka. Tutkimuksessa hän kykeni hyödyntämään tuolloin uutta spektrografia. Hän jatkoi samassa yliopistossa puheviestinnän laitoksen tutkijana vuoteen 1963, jolloin hän siirtyi Ohion osavaltionyliopistoon ensin slaavilaisten kielten ja kielitieteen laitoksen apulaisprofessoriksi vuoteen 1965 ja vasta perustetun kielitieteen laitoksen johtajaksi vuoteen 1971 asti, minkä jälkeen hän oli uudelleen laitoksen johtajana vielä 1984–1985 ja 1985–1987. Hän jäi eläkkeelle Ohiosta vuonna 1987 mutta vaikutti vuosia sen jälkeen aktiivisesti tutkijana ja osallistui muun muassa usein fonetiikan kongresseihin. Viron itsenäisyyden palautumisen jälkeen (1988) hän teki jälleen paljon yhteistyötä myös virolaisten tutkijoiden kanssa. Ansioistaan hänet palkittiin kunniatohtorin arvolla Essexin yliopistossa 1977, Lundin yliopistossa 1982, Tarton yliopistossa 1989 ja Ohion osavaltionyliopistossa 1999. Hänet valittiin myös Suomen Akatemian ja Viron tiedeakatemian ulkomaiseksi jäseneksi.
Lehisten merkittävimpänä teoksena voi pitää hänen Ohion-aikanaan kirjoittamaansa puhutun kielen prosodian yleisesittelyä "Suprasegmentals" (1970). Suomen ja viron kvantiteettijärjestelmien kannalta tärkeä on hänen artikkelinsa ”The function of quantity in Finnish and Estonian” (1965), ja puherytmin tutkimuksessa merkittävä on hänen artikkelinsa ”Isochrony reconsidered” (1977), jossa hän pohtii uudella tavalla Kenneth L. Piken (1945) alkuaan esittämää kielten rytmistä dikotomiaa paino- ja tavuajoitteisiin kieliin. Yhdessä tarttolaistutkijoiden kanssa hän ehti julkaista tutkimuksen "Livonian prosody" liivin prosodiasta (Lehiste ym. 2008).
Volodymyr Horbulin

Volodymyr Pavlovytš Horbulin (; s. 17. tammikuuta 1939 Zaporižžja) on ukrainalainen professori ja tekniikan tohtori. Hän on Ukrainan tiedeakatemian (NANU) varapuheenjohtaja.
Horbulin väitteli tekniikan tohtoriksi 1994 ja on ollut vuodesta 1995 NANU:n professori ja vuodesta 1997 informaatio-osaston (informaatioteknologia ja strateginen turvallisuus) tutkija. Hän on ollut vuodesta 2015 NANU:n ensimmäinen varapuheenjohtaja.
Egyptin 9. dynastia

Egyptin 9. dynastia hallitsi Egyptiä ensimmäisen välikauden aikana. Dynastian hallintokaupunkina oli Herakleopolis Megale.
Elokuvateollisuus

Elokuvateollisuus on elokuvantekoa, johon kuuluvat kaupallisesti elokuvia tekevät henkilöt ja yritykset. Elokuvateollisuus sisältää tekniset ja kaupalliset instituutiot eli tuotantoyhtiöt, elokuvastudiot, elokuvauksen, animaation, tuotannon, käsikirjoittamisen, esi- ja jälkituotannon, elokuvajuhlat, elokuvien jakelun ja näyttelijät.
Elokuvateollisuus kattaa kaikki henkilöt, jotka osallistuvat lavastamiseen tai kuvaamiseen, joissa tehdään elokuvia, televisio-ohjelmia, dokumentteja tai mainoksia. Se kattaa kaikki jakelumuodot filmistä digitaalisiin muotoihin. Elokuvateollisuus ei kata henkilöitä, jotka ottavat valokuvia tai kuvaavat henkilökohtaiseen epäkaupalliseen käyttöön tai julkiseen esitykseen.
Ennen elokuvateollisuuden syntyä projektori, sen käyttäjä ja esitettävä lyhytfilmi olivat yksi kokonaisuus. Noin vuodesta 1897 alkaen projektoreita ja filmejä myytiin erikseen kiertäville esittäjille, jotka siirtyivät paikasta toiseen kun uutuudenviehätys yhdessä kohteessa väheni. Esittäjät ostivat kertaluontoisia lyhytfilmejä ja koostivat niistä esityksiä, joihin liittyi kerrontaa, ääniefektejä ja musiikkia, joka oli varhaista muotoa editoinnille ja esittäjät olivat varhaisia ohjaajia.
Herralan koulu

Herralan koulu on Ilmajoen kirkonkylässä sijaitseva peruskoulu. Se perustettiin Ilmajoen ensimmäisenä kansakouluna vuonna 1860. Koulussa on luokat 1–6.
Herralan koulu avattiin 19. elokuuta 1860. Oppilaita oli tuolloin 65, joista poikia oli 42 ja tyttöjä 23. Se oli Ilmajoen ainoa kansakoulu 25 vuoden ajan Västilän koulun avaamiseen saakka. Ilmajoelle vuonna 1924 perustettu oppikoulu toimi osittain Herralan koulussa vuokratiloissa muutaman vuoden ajan. Vuonna 1987 Herralan ja Palonkylän koulupiirit palautettiin yhdeksi Keskikunnan koulupiiriksi.
Herralan koulun vanhan puurakennuksen lähelle rakennettiin arkkitehti Into Pyykön suunnittelema kaksikerroksinen tasakattoinen koulurakennus vuosina 1959–1960.
Fabio Wibmer

Fabio Wibmer (s. 30. kesäkuuta 1995 Kals am Großglockner, Itävalta) on itävaltalainen pyöräilijä, stunt-esiintyjä ja tubettaja. Hän harjoittelee pääasiassa katuajoja ja alamäkiajoa. Hän tekee nettivideoita, jotka ovat verrattavissa Danny MacAskillin videoihin. Häntä sponsoroi energiajuomayhtiö Red Bull. Hän voitti maastopyöräilyn kansalliset mestaruuskilpailut vuonna 2016 ja on myös osa SICKia! Wibmerin kanavalla oli maaliskuussa 2025 yli 7,9 miljoonaa tilaajaa ja 1,6 miljardia katselukertaa.
Christian Theodor Holtfodt

Christian Theodor Holtfodt (17. lokakuuta 1863 Kristiania – 24. helmikuuta 1930 Aker) oli norjalainen kenraali ja Venstren poliitikko. Hän toimi Norjan puolustusministerinä vuosina 1914–1919.
Rudolf Peersen

Rudolf Elias Peersen (28. huhtikuuta 1868 Kristiansand – 5. helmikuuta 1949 Kristiansand) oli norjalainen juristi ja Venstren poliitikko. Hän istui suurkäräjillä vuosina 1913–1918 ja 1930–1936 sekä toimi Norjan puolustusministerinä vuonna 1919. Vuosina 1938–1940 ja 1945 hän oli Kristiansandin pormestari.
Vikebladet Vestposten

Vikebladet Vestposten (edeltäjät 1929–1989 "Vestposten" ja 1973–1989 "Vikebladet") on norjalainen vuonna 1989 perustettu paikallislehti, jonka kotikunta on Ulstein. Se ilmestyy kolmesti viikossa ja kuuluu Polaris Media -konserniin. Lehti muodostui, kun "Vestposten" yhdistyi vuonna 1989 "Vikebladet"-lehden kanssa.
Rinat Fahretdinov

Rinat Rašitovitš Fahretdinov (, , s. 28. syyskuuta 1991 Saransk) on tataaritaustainen venäläinen vapaaottelija, joka on kilpaillut UFC:ssä vuodesta 2021. Fahretdinov tunnetaan tehokkaasta ”giljotiinikuristus”-liikkeestään.
Renwez

Renwez on kunta Pohjois-Ranskassa Ardennesin departementissa Grand Estin alueella. Se sijaitsee noin 15 kilometriä Charleville-Mézièresin kaupungista luoteeseen.
Notre-Damen kirkko on rakennettu 1300-luvulla. Vuonna 1478 kirkko tuhoutui burgundilaisten hyökkäyksessä. Tuolloin koko kylä sytytettiin tuleen, ja myös kirkko paloi maan tasalle mukanaan paikalliset talonpojat, jotka olivat hakeneet sieltä turvapaikkaa. Porcienin kreivi Philippe I de Croÿ rakennutti kirkon uudelleen 1400-luvun lopulla ja 1500-luvun alussa.
Renwezin metsämuseo ("Musée de la Forêt de Renwez") on 11 hehtaarin alueella sijaitseva museo, missä voi tutustua metsätalouteen ja ardennilaisten esi-isien elämään metsän keskellä.
Terhi Lehtonen

Terhi Lehtonen on suomalainen EU-virkamies ja poliittinen taustavaikuttaja. Lehtonen on työskennellyt hallituskaudella 2019–2023 vihreiden ilmasto- ja ympäristöministereiden Krista Mikkonen, Emma Kari ja Maria Ohisalo valtiosihteerinä. Ennen valtiosihteerin pestiä Lehtonen työskenteli Brysselissä yli 20 vuoden ajan ympäristö- ja ilmastoasioiden parissa. Lehtonen on toiminut vuosina 2001-2003 europarlamentaarikko Heidi Hautalan toimistopäällikönä, europarlamentin vihreiden ympäristöpoliittisena neuvonantajana 14 vuoden ajan 2004–2018 sekä Euroopan komission ilmastopääosastolla kansainvälisiin neuvotteluihin liittyivssä tehtävissä vuosina 2018–2019.
Lehtonen oli perustamassa Turun ja Varsinais-Suomen Eurooppa-toimistoa vuonna 1988 ja työskenteli toimistossa vuoteen 2001 saakka. Lehtonen on työskennellyt Suomen Brysselin suurlähetystössä harjoittelijana vuonna 1997 sekä vuoden 1999 EU-puheenjohtajakauden avustajana.
Loukkola

Loukkola on sukunimi, joka on muun muassa seuraavilla suomalaisilla henkilöillä:
Saariaho

Saariaho on sukunimi, joka on muun muassa seuraavilla suomalaisilla henkilöillä:
Helgelandin käräjäoikeus

Helgelandin käräjäoikeus (norj. "Helgeland tingrett") on yksi Norjan 23 käräjäoikeudesta ja kuuluu Hålogalandin laamanninoikeuden alaisuuteen. Se perustettiin vuonna 2021 yhdistämällä aiemmat Alstahaugin, Brønnøyn ja Ranan käräjäoikeudet. Käräjäoikeudet toimipisteet sijaitsevat Brønnøysundissa, Mo i Ranassa ja Sandnessjøenissä.
Tuomiopiiri.
Käräjäoikeuden tuomiopiiri koostuu seuraavista kunnista:
Pyhä Hallvard

Hallvard Vebjørnsson eli Pyhä Hallvard (n. 1020 – 1043) on norjalainen pyhimys. Tarun mukaan hän kuoli vuonna 1043 nuolen osumaan pelastaessaan raskaana olevaa naista, jonka kimppuun oli käyty Drammenvuonossa. Hallvardin ruumis upotettiin vuonoon myllynkivi kaulassa, mutta se nousi myöhemmin kellumaan painosta huolimatta. Hänet haudattiin ensin Lieriin ja pyhäinjäännökset siirrettiin ensimmäiseen Oslon tuomiokirkkoon 1100-luvulla. Hallvard on edelleen Oslon suojelupyhimys ja häntä juhlitaan vuosittain 15. toukokuuta.
Laihian baptistiseurakunta

Laihian baptistiseurakunta oli vuonna 1879 perustettu ja 1800-luvun lopulla toiminut baptistiseurakunta Laihialla. Jurvan baptistiseurakunnan tavoin baptismi saapui Laihialle vuonna 1878 purmolaisen Henrik Naarsin ja kortesjärveläisen Anders Lillirsin toimesta. Naars osasi suomea ja hänen julistustyönsä johti seurakunnan perustamiseen vuonna 1879. Perustamiskokouksessa oli läsnä 11 henkilöä. Laihian baptistiseurakunta toimi läheisessä yhteydessä Jurvan baptistien kanssa, joista muodostuikin Etelä-Pohjanmaan baptistien keskus. Laihian baptistit liittyivät eriuskolaislain astuessa voimaan 1889 Jurvan seurakuntaan. Baptistit järjestivät Laihialla seuroja ja matkasaarnaajat kiersivät tunnettujen baptistien taloissa.
Tapparan SM-sarjakausi 1965–1966

Kaudella 1965–1966 Tappara pelasi ykkösdivisioonassa (nyk. Mestis), tiputtuaan viime kaudella SM-sarjasta. Vaikka Tappara viime kauden huonoista peli suorituksista huolimatta putosi ykkösdivisioonaan, onnistui Tappara säilyttämään heidän huippu pelaajiaan joukkueessa, joka teki Tapparan nousu haaveista takaisin SM-sarjasn paremmat. Kaudella Tappara pelasi 14 ottelua ja voitti näistä 12 ja pelasi kaksi ottelua tasapeliin, yhteensä Tappara kerrytti 26 pistettä, joka riitti parempaan tulokseen kuin sarjan toisena olevan TP-V:n 23 pistettä, ja voitettuaan ykkösdivisioonaan, nousi Tappara takaisin SM-sarjaan. Tappara pelasi myös kaudella Suomen Cuppia, sijoittuen hopealle.
Suomen Cup.
Suomen Cupin ensimmäisellä kierroksella Tappara sai vastaansa Jämsäkosken Ilveksen, Tappara voitti pelin helposti maalein 14-2. Toisella kierroksella vastaan tuli paikallisvastustaja Tampereen Ilves, Tappara voitti paikallispelin maalein 7-4. Kolmannella kierroksella vastaan tuli Rauman Säppi, ottelu päättyi Tapparan voittoon 6-1. Välierissä Tapparaa vastaan tuli Rovaniemen Palloseura, mutta Tappara eteni suoraan finaaleihin, sillä RoPS antoi Tapparalle luovutusvoiton. Finaaleissa vastaan tuli Lahden reipas. Tapparan ja Lahden reippaiden varsinainen peliaika päättyi tasatilanteessa kun maalit olivat 5-5, täten siirryttiin jatkoeriin. Suomen Cupissa jatkoeriä pelattiin 20 minuuttia ja erä ei katkennut vaikka olisi tullut maali. Tapparan ja Lahden reippaan peli saatiin päätökseen kun peliä oltiin jatkettu kahdella jatkoerällä, ottelu päättyi Lahden reippaan voittoon maalein 8-6.
Tapparan ottelut ykkösdivisioonassa.
1 Tappara-HPK(15-0)
2 TPV-Tappara(4-4)
3 Tappara-TuKV(23-1)
4 Hokki-Tappara(1-6)
5 PitT-Tappara(1-9)
6 Tappara-HTarmo(8-2)
7 Tappara-VehU(10-0)
8 VehU-Tappara(1-7)
9 Tappara-PitT(16-3)
10 Tappara-Hokki(8-3)
11 TuKV-Tappara(1-7)
12 HTarmo-Tappara(1-1)
13 Tappara-TPV(2-0)
14 HPK-Tappara(0-13)
Jouko Kallio (maanviljelysneuvos)

Jouko Kalervo Kallio (9. syyskuuta 1939 Nivala – 8. kesäkuuta 2024 Nivala) oli suomalainen maanviljelijä ja osuustoimintavaikuttaja, joka on saanut maanviljelysneuvoksen arvonimen.
Kallion vanhemmat olivat maanviljelysneuvos Veikko Kallis Kallio, presidentti Kyösti Kallion poika, ja Maria Hautala. Hän avioitui 1964 Pirkko Maija Komun kanssa. Jouko Kallio kävi maamieskoulun ja valmistui maatalousteknikoksi Ahlmannin maanviljelysopistosta. Hän oli maanviljelijä Heikkilän tilalla Nivalassa 1967–1995 ja tilan omistaja 1973–1995. Kalliolla oli useita osuustoiminnallisia ja muita liike-elämän luottamustehtäviä, mukaan lukien Nivalan Osuuspankin hallintoneuvosto 1967–1994 ja sen puheenjohtajuus 1973–1994, Nivalan Osuuskaupan hallitus 1972–1983, Nivalan Osuusmeijerin hallitus 1972–1995 ja sen puheenjohtajuus 1973–1995 sekä Nivalan Leipä Oy:n hallituksen puheenjohtajuus 1974–1995.
Kallion muita luottamustehtäviä olivat Osuuskunta Pohjolan Maidon hallitus 1980–1995 ja sen varapuheenjohtajuus 1982–1989 ja puheenjohtajuus 1990–1995, Valion rehuneuvottelukunnan puheenjohtajuus 1980–1993, hallintoneuvosto 1988–1992 ja hallitus 1992–1995 sekä Keski-Pohjanmaan Osuuskaupan hallintoneuvosto 1985–1988. Hän oli myös Suomen Maatalouden Laskentakeskus Oy:n hallituksessa 1986–1992, Normilk Oy:n hallituksen puheenjohtaja 1990–1993 ja Kuivamaito Oy:n hallintoneuvoston jäsen 1994–1995, samoin kuin useiden maa- ja kotieläintalousjärjestöjen johtoelinten jäsen. Maanviljelysneuvoksen arvonimen Kallio sai 1996.
Parikkalan baptistiseurakunta

Parikkalan baptistiseurakunta on entinen baptistiseurakunta Parikkalassa. Seurakunta toimi vuosina 1872–1942. Parikkalan seurakunta oli Karjalan ensimmäinen baptistiseurakunta ja se perustettiin vuonna 1872. Seurakunnassa oli 1920-luvulla voimakasta herätystä Antti Kormanon kaudella. Seurakunnan toiminta loppui toisen maailmansodan myötä.
Historia.
Baptismi saapui Parikkalaan vuonna 1866, kun paikkakunnan luterilainen kirkkoherra John Hymander oli saanut käsiinsä Ruotsin baptistien "Evangelist"-lehden. Tämän seurauksena hän aloitti kirjeenvaihdon ruotsalaisen baptistisaarnaaja Anders Wibergin kanssa. Lokakuussa 1871 Hymander lähetti Tuomiokapituliin eroilmoituksensa ja matkusti kesäkuussa 1872 Ruotsiin baptistien konferenssiin. Täällä Hymander kastettiin yhdessä tyttärensä kanssa.
Ruotsista palattuaan Hymander kastoi vaimonsa sekä muita uskoon tulleita. Tämän jälkeen he perustivat Parikkalan baptistiseurakunnan, jonka työ kuitenkin hiljeni Hymanderin kuollessa 1877. 1890-luvun lopulla (1898) seurakunnan toiminta kuitenkin jälleen elpyi ja siihen liittyi 16 jäsentä. Vuonna 1907 seurakunta ilmoitettiin Etelä-Suomen suomenkielisten baptistien piiriyhdistyksen jäseneksi.
Antti Kormano muutti vaimonsa kanssa Parikkalaan vuoden 1919 lopulla ja hän piti kokouksia monissa Parikkalan kylissä. Vuoden 1920 alussa uutisoitiin sadan ihmisen uskoontulosta Parikkalassa ja kolmenkymmenen ihmisen kasteesta. Seurakunta keräsi varoja ompeluseuratyöllä ja Kormano antoi rakentaa talonsa yhteyteen seurakunnan rukoushuoneen. Talo sijaitsi lähellä Tiviän pysäkkiä ja sinne pääsi helposti junalla.
Parikkalan baptistiseurakunnan työ loppui 1940-luvulla toisen maailmansodan myötä.
Vaajakosken Uimaseura

Vaajakosken uimaseura (VaajUS) on Vaajakoskella Jyväskylässä sijaitseva uimaseura. Seura on perustettu Jyväskylän Maalaiskunnassa vuonna 1946. Seura harjoittelee pääasiassa Uimahalli Wellamossa ja keskittyy pääasiassa nuorten uintiharrastukseen ja kilpailemiseen.
Guatemalankalliandra

Guatemalankalliandra ("Calliandra emarginata", syn. "Calliandra tergemina" var. "emarginata") on hernekasvien (Fabaceae) heimoon ja kalliandrojen ("Calliandra") sukuun kuuluva kasvilaji tai "Calliandra tergemina"-lajin muunnos.
Guatemalankalliandra on ainavihanta pensas, joka kasvaa yhdestä kolmeen metriä korkeaksi. Sen lehdet ovat parilehdykkäisiä ja niissä on 0,5–3 cm pitkät ruodit. Lehdet ovat aluksi oransseja, mutta muuttuvat kehittyessään kirkkaanvihreiksi. Kukat sijaitsevat lehtihangoissa ja niissä on 1,5–3 cm pitkät kukkaperät. Kukat ovat väriltään kirkkaanpunaisia. Hedelmät ovat litteitä, 5–10 cm pitkiä ja noin 0,7 cm leveitä palkoja. Kussakin palossa on kuudesta kahdeksaan tummanruskeaa siementä. Siementen kypsyttyä palot halkeavat auki ja lennättävät siemenet useiden metrien päähän.
Guatemalankalliandra kasvaa luontaisena Meksikosta Venezuelaan ulottuvalla alueella. Se kasvaa jokivarsien metsissä, laaksoissa ja vuorten rinteillä merenpinnan tasosta noin 1000 metrin korkeuteen asti.
Guatemalankalliandraa voi kasvattaa koristekasvina, ja tropiikissa se kukkii lähes ympäri vuoden. Sitä lisätään siemenistä, joita tulee pitää ennen istutusta yhden vuorokauden ajan vedessä. Siemenet istutetaan hiekkaiseen sekä runsashumuksiseen maahan ja kasvupaikan lämpötilan tulee olla +20°C – +24°C. Siementen itäminen vie yhdestä kolmeen viikkoa ja kasvi alkaa kukkia kaksivuotiaana.
Kuopion baptistiseurakunta

Kuopion baptistiseurakunta on entinen suomalainen baptistiseurakunta, joka toimi Kuopiossa. Seurakunta perustettiin vuonna 1886. Seurakunta perustettiin 30 henkilön voimin ja sen perustamiskokousta johtivat Johan Liljestrand ja Erik Jansson. Seurakunnan toimintaa leimasi nopea kasvu ja sisäinen jakautuminen.
Historia.
Baptismi saapui Kuopioon kolmen luotolaisen kalastajan mukana, jotka kävivät kauppaa Kuopion torilla ja jakoivat kertomuksia uskostaan. Yksi luotolaisista oli Janne Blomqvist. Huhtikuussa 1886 Kuopiossa vietettiin kastejuhlaa, jossa aviopari Hedborg ja veljet Rissanen ja Tudér kastettiin. Samana vuonna Kuopioon perustettiin baptistiseurakunta 30 henkilön voimin. Perustamistilaisuutta johtivat ruotsinkieliset Johan Liljestrand ja Erik Jansson. Seurakunnan jäsenet olivat pääosin suomenkielisiä.
Alkuaikoina baptistiseurakunta kokoontui Hedborgin Tulliportinkadun ja Vuorikadun kulmaan rakennuttamassa talossa. Tämän vuoksi rakennusta alettiin kutsua "Heipporin kirkoksi". Baptistit kokivat alkuaikoina vastusta luterilaisen kirkon kirkkoherran taholta.
Perustamisen jälkeen Kuopion seurakuntaa alkoi leimaamaan sisäiset ristiriidat. Tähän aikaan seurakunnan johtajana toimi Johan Anders Hedborg ja seurakunnan toiminta virkosi evankelista Jenny Korhosen kokouksien kautta. Kevättalvella 1904 seurakuntaan perustettiin nuorisoseura tehostamaan nuorten työtä ja sen johtajaksi valittiin Betty Hedborg. Vuonna 1907 seurakunnan johtajaksi saapui Daavid Jokinen Viipurista.
Kuopiosta käsin työtä tehtiin myös muualla Pohjois-Savossa, kuten Kajaanissa ja Kaavilla. Kaavilla oli aktiivista kokoustoimintaa ja useita jäseniä. Avainhenkilönä paikkakunnalla toimi Helena Miettinen. Kaaville ei kuitenkaan perustettu omaa seurakuntaa, vaan se säilyi osana Kuopion seurakunnan työtä. Kaaville suunnattua työten varten kerättiin avustuksia useina vuosina. 1920-luvulla Kuopion baptistit yrittivät toimia yhteistyössä helluntaiystävien kanssa, mutta yhteistyöyritykset kariutuivat. Vähitellen seurakunnan toiminta hiipui.
Tutta Palin

Tutta Palin (s. 1963) on suomalainen taidehistorioitsija ja sukupuolentutkija, joka on toiminut Turun yliopiston taidehistorian oppiaineen professorina vuodesta 2017 lähtien. Palin väitteli filosofian tohtoriksi taidehistorian alalta Turun yliopistossa vuonna 2004 tutkimuksellaan "Oireileva miljöömuotokuva. Yksityiskohdat sukupuoli- ja säätyhierarkian haastajina." Turun yliopiston lisäksi hän on työskennellyt Suomen Akatemian tutkijatohtorina ja akatemiatutkijana sekä taidehistorian ja sukupuolentutkimuksen yliopistonlehtorina Helsingin yliopistossa. Hänellä on lisäksi dosentuurit sekä Turun yliopistossa että Åbo Akademilla.
Palin keskittyy tutkimuksessaan "kuvataiteeseen Suomessa, erityisesti 1880-luvun naturalismista 1900-luvun puolivälin täysmodernismiin pohjoismaisine ja mannereurooppalaisine konteksteineen."
Viipurin baptistiseurakunta

Viipurin baptistiseurakunta oli Viipurissa toiminut baptistiseurakunta. Seurakunta perustettiin vuonna 1894 jolloin ruotsinkieliset baptistit kulkivat kaupungin kautta Pietariin ja halusivat perustaa baptistiseurakunnan. Seurakunnan perustamiskokouksessa oli läsnä yhdeksän henkilöä.
Viipurissa oli vaikuttanut jo aiemmin Fredrik Nyreenin 1885 aloittama vapaakirkollinen herätys. Viipurin baptistiherätyksen kasvun aikana seurakunnan toiminta oli kaksikielistä. Viipurin työ oli monikulttuurista: kaupungin baptistit kokoontuivat suomenkielisissä, ruotsinkielisissä, saksankielisissä ja venäjänkielisissä ryhmissä yhdessä ja erikseen. Venäjän Baptistiunionin perustaja Ivan Kargel asui Viipurissa 1890-luvulla, ja hänen saarnatessaan saksankielellä puhe tulkattiin suomeksi ja ruotsiksi. Yhteys venäjänkielisiin baptisteihin oli tuolloin kiinteää.
Seurakunta uudelleenjärjestäytyi vuonna 1908 ja vuonna 1909 seurakunnan toiminta oli pirteämpää ja seurakunnan pyhäkoulussa kävi 60 lasta sekä kokousten kävijämäärä nousi selvästi. Tuolloin seurakunnan johtajana toimi Anders Kaikko ja se kokoontui vuokrahuoneistossa Ainankatu 32:ssa.
Djelfan maakunta

Djelfan maakunta () eli wilaya on hallintoalue Algerian pohjoisessa keskiosassa. Sen keskus on Djelfan kaupunki. Maakunnan pinta-ala on 32 256,35 neliökilometriä. Asukkaita on 1 508 500 henkeä (vuonna 2018, arvio).
Vuonna 1974 perustettu maakunta rajoittuu pohjoisessa Tissemsiltin ja Médéan, idässä M’Silan ja Ouled Djellalin, etelässä Ouarglan ja Ghardaïan sekä lännessä Laghouatin ja Tiaretin maakuntiin. Pohjoisessa ovat Ain Ousseraksi kutsuttu ylätasanko sekä Zahrez Cherguin ja Zahrez Gherbin suolajärvien täyttämä vajoama. Keskiosassa sijaitsee Ouled Naïlin vuorijono, joka kohoaa 1 613 metrin korkeuteen. Etelässä on Saharan reuna-alue. Hyötykaivannaisiin kuuluvat kalkkikivi, dolomiitti, savi, kipsi, hiekkakivi, hiekka, kivisuola ja tuffi. Vuotuinen sademäärä on 200–500 millimetriä pohjoisessa ja alle 200 millimetriä etelässä. Vesistöjä ovat Ourakin ja Touilin vadit maakunnan pohjoisosassa.
Maakunta jakautuu hallinnollisesti 12 piirikuntaan eli daïraan, joihin kuuluu 36 kuntaa. Piirikuntien keskukset ovat Aïn El Ibel, Aïn Oussera, Birine, Charef, Dar Chioukh, Djelfa, El Idrissia, Faidh El Botma, Had Sahary, Hassi Bahbah, Messaad ja Sidi Ladjel.
Djelfan kautta kulkevat maantiet RN1 ja RN46. Maakunnassa harjoitetaan karjanhoitoa ja maanviljelyä sekä tuotetaan espartohöyhenheinää. Elintarvike-, rakennustarvike- ja muu teollisuus on vähäistä. Djelfassa toimii Ziane Achourin yliopisto.
Nähtävyyksiä ovat kalliopiirrokset, roomalaisen Castellum Dimmidin rauniot Messaadissa, kuumat lähteet ja suolajärvet. Hotelleja on Djelfassa ja Aïn Ousserassa.
Ammoniumsulfamaatti

Ammoniumsulfamaatti (NH4SO3NH2) on ammonium- ja sulfamaatti-ionien muodostama epäorgaaninen ioniyhdiste. Yhdistettä käytetään esimerkiksi palonestoaineena.
Ominaisuudet, valmistus ja käyttö.
Huoneenlämpötilassa ammoniumsulfamaatti on valkoista kiteistä ainetta. Yhdiste liukenee erittäin hyvin veteen ja lisäksi hieman etanoliin. Vesiliuokset ovat lievästi happamia. Kuumennettaessa ammoniumsulfamaatin vesiliuosta se hajoaa ammoniumvetysulfaatiksi.
Ammoniumsulfamaattia valmistetaan ammoniakin ja sulfamiinihapon reaktiolla. Myös ammoniakin ja rikkitrioksidin reaktiota on käytetty.
NH3 + HSO3NH2 → NH4SO3NH2
Ammoniumsulfamaattia käytetään paperin ja tekstiilien palonestokäsittelyissä, apuaineena nahkojen parkituksessa ja rikkaruohomyrkkynä. Euroopan unionin alueella ammoniumsulfamaatin käyttö rikkaruohomyrkkynä ei ole sallittua.
Top Gear Suomi

Top Gear Suomi on keväällä 2024 Nelonen-kanavalla ja Ruudussa alkanut suomalainen autoja käsittelevä viihdeohjelma, joka perustuu brittiläiseen samannimiseen sarjaan. Ohjelman Neloselle tuottaa Rabbit Films.
Ohjelman suomalaisversion juontajakolmikkoon kuuluvat Teemu Selänne, Ismo Leikola sekä Christoffer Strandberg. Mukana on myös brittiversiosta tuttu salaperäinen testikuljettaja, Stig. Alkuperäistä brittiläisformaattia juonsivat mm. Jeremy Clarkson, Richard Hammond sekä James May.
Formaatti.
Ohjelmassa nähdään juontajakolmikon välisiä leikkimielisiä kilpailuja siitä, kuka heistä on paras autoilija. Juontajat voivat joutua esimerkiksi ajamaan kilpaa maastoautoilla, tai kisaamaan siitä, kenellä on paras satunnaiselle keikkakuskille sopiva auto, tai kuka pääsee pisimmälle mahdollisimman päästöttömällä kulkuvälineellä.
Tehokierros.
Kilpailujen lisäksi ohjelmassa esitellään markkinoiden uusimpia ja kuumimpia autoja, ja "Top Gear"in ajoradalla Malmin lentokentällä niitä testaa ohjelman testikuljettaja Stig, Tehokierros-nimisessä osiossa. 
Ratakierroskilpailu.
Ratakierroskilpailu osiossa joka jaksossa yksi julkisuudesta tunnettu henkilö pääsee "Top Gear"in ajoradalle kokeilemaan ajotaitojaan Kia Riolla. Kierrosta puidaan jälkeenpäin studiossa, jolloin selviää kuinka nopea kukin kuljettaja oli. Kauden lopussa selviää myös kenen aika radalla oli kokonaisuudessaan nopein.
Tuotanto.
Ohjelman ensimmäisen kotimaisen 9-osaisen kauden studiokuvaukset tehtiin joulukuussa 2023 Vantaalla, lentokentän läheisyydessä, Veromiehen Helsinki Airport Studiosilla. Ohjelman esittäminen alkoi Nelosella helmikuussa 2024.
Ohjelman yksi juontajista, Ismo Leikola, kertoi "Ilta-Sanomille" kovan kritiikin alla olevan ohjelman studiokuvausten alussa joulukuussa 2023, että juontajakolmikko on hänen mukaansa tehnyt ohjelmasta omanlaisensa, eivätkä he ole yrittäneet asettua alkuperäisen "Top Gearin" juontajien, Clarksonin, Hammondin tai Mayn "saappaisiin". Hän kertoi myös, että ensimmäisen kauden aikana juontajat pääsivät ajamaan monipuolisilla ajoneuvoilla BMW:istä superautoihin kuten Lamborghineihin.
Christoffer Strandberg on paljastanut ohjelman kuvauksissa, että hän pääsi ajamaan ensimmäisellä kaudella parhaimmillaan lähes 400 000 euron hintaisilla autoilla.
Suomen Taekwondoliitto

Suomen Taekwondoliitto ry on taekwondon kattojärjestö Suomessa. Yhdistys perustettiin vuonna 1980. Suomen Taekwondoliitto kuuluu World Taekwondoon (WT) ja European Taekwondo Unionin (ETU).
Yhdistyksen toiminnanjohtaja on Tatu Iivanainen. Liiton jäsenenä on 71 seuraa.
Talous.
Suomen Taekwondoliitto on saanut vuosina 2018–2023 Opetus- ja kulttuuriministeriön yleisavustusta liikuntaa edistävien järjestöjen toimintaan yhteensä noin 1 033 500 euroa. Vuosittainen tuki on ollut vuodesta 2023 lähtien 165 000 euroa.
Liikehäiriö

Liikehäiriö on neurologinen oireisto, joka vaikuttaa ihmisen kehon liikkeisiin. Kaksi suurta liikehäiriöiden kategoriaa ovat hyperkinesia (liikkeiden lisääntyminen) ja hypokinesia (liikkeiden väheneminen). Hyperkineettiseen liikehäiriöön usein kuuluvat toistuvat pakkoliikkeet. Hypokineettinen liikehäiriö voi aiheuttaa liikkeen vähenemistä ja hidastumista sekä jäykkyyttä. Liikehäiriöiden syyt liittyvät yleisesti ottaen tyvitumakkeeseen, ekstrapyramidaalijärjestelmään ja pikkuaivoihin.
Liikehäiriöitä aiheuttavien sairauksien joukossa ovat essentiaalinen vapina, Parkinsonin tauti, dystonia, ataksiat ja Huntingtonin tauti. Tunnetaan myös harvinaisia kohtauksittain ilmeneviä liikehäiriösairauksia, kuten kohtauksittainen kinesigeeninen dyskinesia. Täsmällinen diagnoosi ja oireet määrittävät hoidon. Eri liikehäiriösairauksissa hoitoina voidaan käyttää esimerkiksi lääkkeitä ja laiteavusteisia hoitomuotoja, kuten syväaivostimulaatiota. Useimmissa liikehäiriöissä myös puheen tuotto saattaa muuttua. 
Joidenkin liikehäiriöiden oireita voivat lievittää pienet alkoholimäärät, mutta erilaisia liikehäiriöitä saattaa ilmetä alkoholismissa ja alkoholivieroitusoireyhtymässä.
Tomás Martín Etcheverry

Tomás Martín Etcheverry (s. 18. heinäkuuta 1999 La Plata) on argentiinalainen tennispelaaja. Hän on sijoittunut parhaimmillaan ATP-listalla kaksinpelissä sijalle 28 tammikuussa 2024.
Etcheverry eteni ATP-turnauksen loppuotteluun ensimmäisen kerran Santiagossa 2023, jossa hävisi Nicolás Jarrylle. Toisen loppuottelupaikkansa hän saavutti Houstonissa 2023, häviten siellä Frances Tiafoelle. Vuoden 2023 Ranskan avoimissa Etcheverry eteni puolivälieriin voittamalla Jack Draperin, Alex de Minaurin, Borna Ćorićin sekä Yoshihito Nishiokan. Puolivälierissä hän hävisi Alexander Zvereville.
Dinamo-Altai Barnaul

Dinamo-Altai Barnaul () on venäläinen jääkiekkojoukkue Barnaulin kaupungista. Seura pelaa tällä hetkellä maan toiseksi korkeimmalla sarjatasolla VHL-liigassa.
Joukkue kaudella 2025–2026.
Valmennus &amp; Joukkueenjohto.
"Lähde: EliteProspects"
Synnynnäinen peililiikehäiriö

Synnynnäinen peililiikehäiriö (CMM) on harvinainen neurologinen sairaus. Sen aiheuttamalle liikehäiriölle tyypillisiä ovat yhden käden pakkoliikkeet, jotka peilaavat toisen käden tahdonalaisia liikkeitä. Peililiikkeet ovat yleisiä myös terveiden alle 7-vuotiaiden kehityksessä, mutta poikkeavia ovat aikuisuuteen asti jatkuvat peililiikkeet. Lisäksi muut sairaudet saattavat aiheuttaa vastaavia pakkoliikkeitä.
Synnynnäisen peililiikehäiriön yleisiä oireita ovat pakkoliikkeiden lisäksi koordinaation vaikeudet ja kohonnut väsymistaipumus. Sairauden oireet ilmenevät jo varhaislapsuudessa tai lapsuudessa. Sillä ei ole vaikutusta elinikään eikä älykkyystasoon. Synnynnäinen peililiikehäiriö periytyy yleensä autosomissa vallitsevasti, mutta harvinaisissa tapauksissa autosomissa peittyvästi. Myös sporadisia tapauksia esiintyy. Sairauteen on yhdistetty muutoksia geeneissä RAD51, DCC, DNAL4 ja NTN1. 
Synnynnäisen peililiikehäiriön on arvioitu esiintyvän harvemmalla kuin yhdellä ihmisellä miljoonasta. Synnynnäisestä peililiikehäiriöstä Yhdysvalloissa kärsivien määrä on arvioitu vähäisemmäksi kuin tuhat. On kuitenkin esitetty, että lievästi oireilevia potilaita jää diagnosoimatta.
Johan Castberg

Johan Castberg (21. syyskuuta 1862 Brevik – 24. joulukuuta 1926 Oslo) oli norjalainen juristi ja poliitikko. Hän istui suurkäräjillä 1901–1909, 1913–1921 ja 1924–1926 sekä toimi Norjan oikeusministerinä 1908–1910, kauppaministerinä 1913 ja ensimmäisenä sosiaaliministerinä 1913–1914. Hänet muistetaan erityisesti Katti Anker Møllerin kanssa laatimistaan avioliiton ulkopuolisten lasten oikeuksia lisänneistä laeista. ”Castbergin lait” antoivat oikeuden muun muassa perintöön sekä isän sukunimeen. Castberg kuului Venstren radikaaliin siipeen ja siirtyi myöhemmin Arbeiderdemokratene-puolueeseen, jota oli itse perustamassa.
Castberg on haudattu Oslon Vestre gravlund -hautausmaalle.
Fosna-Folket

Fosna-Folket on norjalainen vuonna 1964 perustettu paikallislehti, jonka toimitus on Brekstadissa Ørlandin kunnassa. Lehti kuuluu Polaris Media -konserniin.
Heikki Kuutti Uusitalo

Heikki Kuutti Uusitalo (s. 1979) on suomalainen järjestöjohtaja ja poliittinen taustavaikuttaja. Uusitalo on toiminut Sivistystyönantajien elinkeinopolitiikasta vastaavana johtajana elokuusta 2022 alkaen. Aikaisemmin Uusitalo on työskennellyt Teknologiateollisuuden innovaatiopolitiikan päällikkönä. Uusitalo on toiminut vuosina 2016–2018 opetus- ja kulttuuriministeri Sanni Grahn-Laasosen ja vuonna 2019 valtiovarainministeri Petteri Orpon erityisavustajana.
Uusitalo vastasi työssään opetus- ja kulttuuriministerin erityisavustajana muun muassa korkeakoulutuksen ja tutkimuksen visio 2030 -linjauksen valmistelusta sekä tutkimus- ja innovaationeuvoston työn valmistelusta. Lisäksi hän on muun muassa neuvotellut budjettiriihissä kasvumoottori-, lippulaiva- ja muun TKI-rahoituksen kasvattamisesta. Uusitalo on työskennellyt opettajana, ja hänellä on veljiensä kanssa maatila Sammaljoella Sastamalassa.
Koulutukseltaan Uusitalo on teologian maisteri Helsingin yliopistosta pääaineenaan sosiaalietiikka. Uusitalo on toiminut Suomen lukiolaisten liiton varapuheenjohtajana ja työskennellyt liiton edunvalvontasihterinä, opettajana eri oppilaitoksissa sekä yrittäjänä ja vapaana toimittajana.
Heikki Kuutti Uusitalo sai Itä-Uudenmaan käräjäoikeudessa tuomion salakuljetuksesta 7. elokuuta 2023. Syyttäjä vaati Uusitalolle 30 päiväsakkoa. Uusitalo valitti tuomiosta Helsingin hovioikeuteen, joka 31.10.2024 alensi poppers-valmisteiden maahantuontia koskevan tuomion nimikkeen lääkerikokseksi ja puolitti päiväsakkojen määrän. Tuomio ei ole lainvoimainen, sillä Korkein oikeus myönsi 23.1.2025 Uusitalolle valitusluvan ja otti valituksen käsittelyyn.
Hartikkala (Lappeenranta)

Hartikkala on Lappeenrannan kaupunginosa. Hartikkala sijaitsee noin 6 kilometriä Lappeenrannan keskustasta itään päin. Hartikkala kuuluu Lappeenrannan alueellisessa jaossa Lauritsalan alueeseen. Hartikkalan rakennuskanta koostuu enimmäkseen omakotitaloista. Vuoden 2020 lopussa Hartikkalassa oli 799 asukasta.
Hartikkalan pohjoispuolella oleva Karjalantie erottaa alueen Hakalin kaupunginosasta. Lännessä Kalevankatu ja lounaassa Pajarilankatu sekä niiden välillä oleva metsäalue erottavat alueen Lapveden kaupunginosasta. Alueen eteläpuolella on valtatie 6 ja idässä Mälkiän eritasoliittymä, joidenka toisella puolella alkavat Pajarilan kaupunginosa ja Heimosillan kylä. 
Hartikkala oli osa vuonna 1932 Lappeesta irrotettua Lauritsalan kauppalaa, joka liitettiin Lappeenrantaan vuonna 1967. Hartikkalan alue muodostui 1950-luvun lopulla Hakalin kauppalanosan läpi kulkeneen Karjalantien etelänpuoleisesta alueesta. Vielä 1950-luvun alussa Hartikkalan alue oli maaseutua.
Hartikkala on ollut myös entisen Lappeen pitäjän kylä, joka sijaitsi nykyisen Lappeenrannan Laihian kaupunginosan pohjoispuolella. Hartikkalan kylän alueella sijaitsi 1700-luvulla Hartikan kruununtila, jonka maat uloittuivat nykyisen Hakalin ja Mustolan alueille saakka.
Myrtle Beach

Myrtle Beach on rantakaupunki Yhdysvalloissa Etelä-Carolinan osavaltiossa. Sen väkiluku oli 35 682 vuonna 2020. Kaupunki sijaitsee Horryn piirikunnassa. 
Myrtle Beach on yksi Etelä-Carolinan ja Yhdysvaltojen suosituimmista turistikohteista. Myrtle Beachillä ja lähialueilla vierailee vuosittain 19 miljoonaa turistia. Kaupungissa sijaitsee lukuisia hotelleja, ravintoloita ja golfratoja.
Väestö.
Vuonna 2020 Myrtle Beachin 35 682 asukkaasta valkoisia oli 68,7 %, mustia 13,2 %, aasialaisia 2,3 %, alkuperäisasukkaita 0,5 % ja Tyynenmeren alkuperäisasukkaita 0,1%. Asukkaista 7,0 % kuului johonkin muuhun rotuun, ja 8,0 % asukkaista kuului kahteen tai useampaan rotuun. 11,9 % asukkaista oli hispaanoja tai latinoja. Asukkaista 14,5 % puhui kotonaan jotain muuta kieltä kuin englantia ja 11,4 % asukkaista oli syntynyt ulkomailla.
Saarijärven pääkirjasto

Saarijärven pääkirjasto on Saarijärven kaupungin keskustaajamassa toimiva yleinen kirjasto. Saarijärven kirjasto on Keski-Suomen vanhin kirjasto. Nykyisen kirjastorakennuksen vieressä sijaitsee Saarijärven uusi koulu- ja kulttuurikeskus. Pääkirjaston ohella Saarijärven kaupunginkirjastoon kuuluu kaupunkia kiertävä kirjastoauto.
Saarijärven kaupunginkirjasto on vuodesta 2013 lähtien kuulunut Keski-Suomen maakunnan kirjastojen muodostamaan kirjastokimppaan eli Keski-kirjastoihin, jonka kokoelmat ja palvelut ovat Keski-kirjastojen jäsenkuntien asukkaiden käytettävissä.
Kivijärven kirjasto

Kivijärven kunnankirjasto on Kivijärven kirkonkylässä, Tainionmäen koulun vieressä toimiva yleinen kirjasto. Nykyisen kirjastorakennuksen (1988) suunnitteli Arkkitehtitoimisto Olli Väänänen Oy.
Kivijärven kirjasto on vuodesta 2013 lähtien kuulunut Keski-Suomen maakunnan kirjastojen muodostamaan kirjastokimppaan eli Keski-kirjastoihin, jonka kokoelmat ja palvelut ovat kirjastokimpan jäsenkuntien asukkaiden käytettävissä.
Flummelit

Flummelit on yhdysvaltalainen animaatiokomedia, jonka on ohjannut David Silverman.
Juoni.
Kaksi Flummelia, Op ja Ed, veli ja sisar -kaksikko, munkkeja, joiden keskellä on reikiä, asuvat saarella, poimivat kukkia ja pyörivät kuin pyörä.
Pioneerisäätiö

Pioneerisäätiö sr on suomalainen säätiö, jonka tarkoituksena on pioneeriaselajin kehityksen edistäminen. Tarkoituksensa toteuttamiseksi säätiö jakamalla stipendejä ja palkitsemalla ansiokkaita tutkielmia edistää sekä tukee pioneeriaselajin kokeilu- ja tutkimustoimintaa.
Tällä hetkellä säätiön hallituksen puheenjohtaja on Mikko Illi ja asiamies Kalle Soikkanen.
Säätiön perustaminen.
Pioneerisäätiön syntysanat lausuttiin 16.10.1952 Korialla, jolloin vakinaisessa palveluksessa olevaa pioneeriupseerikuntaa ja reservin pioneeriupseerien edustajat olivat kokoontuneet kenraalimajuri V. H. Vainion 60-vuotisjuhlaan. Tällöin eversti Arimon esityksestä päätettiin perustaa vakinaisessa palveluksessa olevien sekä reserviin kuuluvien pioneeriupseerien yhteenliittyvä Pioneeriupseeriyhdistys sekä erillinen Pioneerisäätiö.
Yhdistyksen ja säätiön perustamiskokous pidettiin 17.12.1952 Helsingissä Pääesikunnan kokoushuoneessa. Kokouksen puheenjohtajana toimi kenraalimajuri Bonsdorff. Pioneeriupseeriyhdistyksen johtokuntaan ja samalla Pioneerisäätiön hallitukseen tulivat valituksi
Indre ja Østre Finnmarkin käräjäoikeus

Indre ja Østre Finnmarkin käräjäoikeus (norj. "Indre og Østre Finnmark tingrett", pohjoissaameksi "Sis- ja Nuorta-Finnmárkku diggegoddi") on yksi Norjan 23 käräjäoikeudesta ja kuuluu Hålogalandin laamanninoikeuden alaisuuteen. Se perustettiin vuonna 2021 yhdistämällä aiemmat Indre Finnmarkin ja Itä-Finnmarkin käräjäoikeudet. Käräjäoikeuden toimipisteet sijaitsevat Tenossa ja Vesisaaressa.
Tuomiopiiri.
Käräjäoikeuden tuomiopiiriin kuuluvat seuraavat kunnat:
Aker (Oslo)

 
Aker on entinen Oslon kaupunkia ympäröinyt kunta. Se perustettiin vuonna 1837 ja siitä liitettiin viidesti osia Osloon, ennen kuin koko kunta yhdistyi siihen vuonna 1948. Yhdistymishetkellä Akerin pinta-ala oli 437 neliökilometriä ja asukasluku 143 163.
Pentti Rantala (ympäristöneuvos)

Pentti Kalervo Rantala (20. joulukuuta 1948 Lappeenranta – 1. marraskuuta 2024 Tampere) oli suomalainen diplomi-insinööri ja jätehuollon asiantuntija, kehittäjä ja yritysjohtaja, joka sai ympäristöneuvoksen arvonimen. 
Lappeenrannassa syntynyt Rantala oli koulutukseltaan diplomi-insinööri. Pirkanmaan Jätehuolto Oy:n toimitusjohtaja Rantala sai ympäristöneuvoksen arvonimen joulukuussa 2013. Vuodesta 1994 yhtiön toimitusjohtajana työskennellyt Rantala jäi eläkkeelle yhtiön palveluksesta vuoden 2014 alussa. Rantala osallistui yritysjohtajan työnsä ohella muun muassa jätehuollon valtakunnallisen yhteistyöelimen Jätelaitosyhdistyksen perustamiseen ja toimi pitkään sen hallituksen puheenjohtajana vuosina 1996–2010 ja 2012–2013. Yhdistyksen toiminnan myötä myös alan kotimaisten toimijoiden kansainvälinen yhteistyö kehittyi merkittävästi.
Neferkare VII

Neferkare VII, myös Neferkare III, oli muinaisen Egyptin 9. dynastian faarao. Hän oli Herakleopoliksen hallitsija. 
Neferkare VII:stä on hyvin vähän tietoja. Hän saattaa olla Hierakonpoliksen nomarkin Ankhtifyn elämäkerrallisessa kirjoituksessa mainittu kuningas Neferkare. Neferkare mainitaan Torinon papyruksessa, mutta ei muissa kuningasluetteloissa, eikä hänestä ole mitään arkeologisia löytöjä.
Pentti Rantala

Pentti Rantala -nimisiä suomalaisia henkilöitä ovat:
Rohdoskauppa

Rohdoskauppa oli Suomessa kauppahuone, jossa myytiin rohdoksia ja myös kemiallisia tuotteita, väriaineita ja muita sekalaisia tavaroita. Rohdoskauppaa sai Suomessa harjoittaa ainoastaan kaupungeissa. Erinäisiä asetuksissa tarkemmin määrättyjä aineita esimerkiksi dekokteja ja tinktuureja ei rohdoskaupoissa saanut myydä. Rohdoksia ja kemiallisia valmisteita, joita käytetiin lääketarpeisiin, ei rohdoskaupoissa saanut myydä vähempää kuin 150 g kutakin lajia. Rohdoskaupan hoitajan tuli olla proviisoritutkinnon suorittanut henkilö. Toimintaa säänneltiin vuonna 1888 annetulla asetuksella rohdoskaupasta. Laki kumottiin vuonna 1935 annetulla apteekkitavaralailla.
Tapparan SM-sarjakausi 1966–1967

Tapparan SM-sarjakausi 1966-67 alkoi vahvasti, kauden aikana Tappara kerrytti 22 pelistä 12 voittoa, 4 tasapeliä ja 6 häviötä, pisteitä kertyi 28 ja Tappara ylsi sijalle 4. Kaudella mestaruuden voitti RU-38, hopealle ylsi TPS ja pronssin otti Tampereen Ilves. Tapparan kauden paras tehomies oli Esko Kaonpää, joka teki 18 maalia ja 9 syöttöpistettä, tehden yhteensä 27 tehopistettä. Kaudella pelattiin myös Suomen Cup, ensimmäisellä kierroksella Tapparaa vastaam asettui Nokian urheilijat, ja Tappara voitti ottelun 8-4. Toisille kierroksella vastaan tuli Tampereen Ilves, joka voitti Tapparan lukemin 4-2, täten Tapparan Suomen Cup päättyi toiselle kierrokselle.
Tapparan ottelut.
1 Tappara-Hermes(10-2) 
2 Ilves-Tappara(3-4) 
3 Karhut-Tappara(2-2) 
4 Tappara-TPS(5-5) 
5 SaiPa-Tappara(2-3) 
6 Tappara-TK-V(1-4) 
7 Tappara-Lukko(7-4) 
8 TuTo-Tappara(3-4) 
9 Tappara-Reipas(5-9) 
10 Tappara-RU38 (4-6)
Reissumies

Reissumies voi tarkoittaa ainakin seuraavia:
Ulappakiislanen

Ulappakiislanen ("Ptychoramphus aleuticus") on ruokkeihin kuuluva lintulaji. Lajia tavataan Tyynenmeren ulapoilta Pohjois-Amerikassa.
Koko ja ulkonäkö.
Ulappakiislanen kasvaa 22–23 cm pitkäksi. Alalajeista "P. a. australis" on pienempi. Sukupuolet muistuttavat toisiaan ulkonäöltään. Ruumiinrakenteeltaan laji on tukeva ja lyhytsiipinen. Ulappakiislasen pää, selkä ja siivet ovat hyvin tumman harmaat. Rinnasta vatsaa kohden väri vaalenee, ja vatsa ja alaperä ovat valkoiset. Linnun silmien yläpuolella on kaareva valkoinen laikku.
Levinneisyys ja elintavat.
Ulappakiislasta tavataan pesivänä Aleuteilta Baja Californiaan. Ainakin osa pohjoisen linnuista muuttaa etelämmäs talvehtimaan. Laji on ulapoiden lintu, ja rannikon saarilla sitä tavataan lisääntymisaikana. Ulappakiislasen ravintoa ovat erityisesti krillit ja muut äyriäiset, mutta se syö myös pieniä kaloja. Pesimäkauden huippu on Aleuteilla heinäkuussa ja Baja Californiassa marraskuussa. Laji pesii rannikon saarissa jopa yli miljoonan linnun kolonioina. Ulappakiislanen munii kivikkoon tai kaivamaansa käytävään. Kauden aikana pesintöjä voi olla kaksi.
Ulappakiislanen luokitellaan silmälläpidettäväksi, ja kannan kooksi arvioidaan 5 400 000 yksilöä. Kanta on pienentynyt voimakkaasti. Suurin uhka ulappakiislaskannalle ovat pesimäsaarille levinneet rotat, minkit, ketut ja pesukarhut. Pesimäympäristöä uhkaavat myös laiduntavat vuohet ja öljyonnettomuudet. Ilmastonmuutos aiheuttaa vesien lämpenemistä, mikä ilmenee merien ravintoverkkossa äyriästen määrän vähenemisenä.